
На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), поступајући по притужби Д. К. и Г., Заштитник грађана  
У Т В Р Ђ У Ј Е
Секретаријат за образовање и дечју заштиту Градске управе града Београда начиниo je пропусте у раду тако што просветна инспекција
· у инспекцијским надзорима није потпуно и правилно утврђивала и оцењивала да ли установе образовања и васпитања правилно примењују прописе који уређују процес образовања и васпитања, заштиту деце и ученика од насиља, злостављања и занемаривања;
· при утврђивању пропуста није налагала (одговарајуће) мере како би пропусти и последице пропуста биле отклоњене или у највећој могућој мери умањене, а одговорност за пропусте утврђена. 
На основу Уставом и законом прописаних овлашћења, Заштитник грађана упућује Секретаријату за образовање и дечју заштиту Градске управе града Београда следеће 

П Р Е П О Р У К Е

1.
Потребно је да Секретаријат за образовање и дечју заштиту Градске управе града Београда предузмe мере како би се у будућим случајевима инспекцијски надзори у вези са заштитом деце од насиља, злостављања и занемаривања, спроводили правилно, законито, ефикасно и потпуно, у поступцима у којима ће просветни инспектори:
· испитивати да ли су установе образовања и васпитања примениле Правилник о протоколу поступања у установи у одговору на насиље, злостављање и занемаривање;
· потпуно, правилно, савесно и непристрасно утврђивати и оцењивати све чињенице и околности, у складу са важећим прописима и прихваћеним стандардима;

· налагати целисходне мере ради отклањања утврђених пропуста и контролисати њихово спровођење. 
2.
Потребно је да Секретаријат за образовање и дечју заштиту Градске управе града Београда, поступајући по препоруци под бројем 1, процени да ли је просветним инспекторима потребно додатно обучавање о примени Правилника о протоколу поступања у установи у одговору на насиље, злостављање и занемаривање, заштити ученика од насиља и правима детета на заштиту од сваког облика насиља и на квалитетно образовање, те уколико оцени да су обуке потребне исте и обезбеди.

Секретаријат за образовање и дечју заштиту Градске управе града Београда обавестиће Заштитника грађана о мерама које су предузете ради поступања по препорукама у року од 60 дана од дана пријема овог акта уз достављање доказа о предузетим мерама.

Р а з л о з и

Притужбом Заштитнику грађана обратили су се Д. К. и Г., родитељи ученика VII разреда Основне школе „Војислав Вока Савић“ из ... са примедбама на поступање Школе поводом насиља над њиховим дететом које су извршили ученици из одељењa, као и на поступање просветне инспекције. Поступајући по притужби, Заштитник грађана је покренуо поступке контроле законитости и правилности рада Школе и Секретаријата за образовање и дечју заштиту Градске управе града Београда. 
Поступајући по захтевима Заштитника грађана, Школа и Секретаријат су доставили извештаје и документацију који се односе на поступање органа у овом случају. На основу изјашњења и достављене документације Школе, Заштитник грађана је утврдио које мере је Школа предузела поводом пријаве насиља. Између осталог, утврђено је да је Тим за заштиту ученика од насиља, злостављања и занемаривања, на састанку поводом догађаја када је син притужилаца био жртва вршњачког насиља констатовао „да се догодио други степен електронског насиља, да је присутно и емотивно насиље у смислу подсмехивања и ругања, такође присутно је било и физичко насиље које се десило у школи“. У записнику са састанка Тима се такође наводи „решено је да се појача педагошки рад са ученицима од стране разредног старешине, педагога и психолога, потребно је пажљиво пратити њихово понашање у наредном периоду, психолог школе ће одржати психолошку (пригодну) радионицу у одељењу ..., такође појачаће превентивне активности које се односе на спречавање облика дигиталног насиља, одржаће се седница одељенског већа“. 
У извештају Секретаријата, наведено је да је извршен ванредни инспекцијски надзор
 и утврђено следеће:  
· Одељенски старешина је, након сазнања о догађају у коме је син притужилаца био ударан, вређан и омаловажаван и сниман у датој ситуацији, обавила разговоре са ученицима и родитељима, директором Школе, педагогом и психологом Школе, снимак је по налогу одељенског старешине скинут са друштвене мреже. 

· Одржана је ванредна седница Одељенског већа и изречене су васпитне мере ученицима због злостављања ученика. Спроведен је појачан васпитни рад са ученицима актерима злостављања, како у оквиру одељења, тако и сарадњом са родитељима и педагошко-психолошком службом. Реализована је и радионица „Реаговање у случају дигиталног насиља“. Одељенско веће је на крају школске године, утврдило ученицима, којима су биле изречене мере, примерно владање. 

Просветна инспекторка је у извршеном надзору „излистала“ активности предузете од стране Школе, без оцене истих. Просветна инспекторка је пропустила да оцени чињеницу да је Школа, уместо због повреде забране из члана 45. тада важећег Закона о основама система образовања и васпитања и у складу са другим нивоом насиља који је утврдио Тим, изрекла васпитне мере за лакшу повреду обавезе ученика, поступајући супротно оцени Тима да се ради о другом нивоу насиља и законом прописаној обавези да се у случају насиља мора водити васпитно-дисциплински поступак за утврђивање одговорности ученика за кршење забране предвиђене чланом 45. тада важећег Закона.

Заштитник грађана је затражио од републичке просветне инспекције да изврши непосредни надзор над радом просветне инспекције у овом случају са посебним освртом на околност да је просветна инспекторка констатовала „да је у школи одржана ванредна седница Одељенског већа на којој су изречене васпитне мере ученицима због злостављања друга из одељења“. 
У изјашњењу просветне инспекције Секретаријата
 у вези констатованих неправилности у раду инспекције, а приликом надзора од стране републичких просветних инспекторки, наводи се да је:
· просветна инспекторка прихватила поступање Школе у овом случају, имајући у виду:

· проток времена од момента теже повреде обавеза ученика (крајем наставне године) до момента поступања просветне инспекторке у вези са истим (крајем школске године), јер би васпитно-дисциплински поступак, да је реализован, већ био обустављен, или би га било немогуће спровести до краја;

· да је Школа изрицањем васпитне мере (укор одељенског већа) и спровођењем појачаног васпитно-образовног рада, превентивно деловала на будуће понашање ученика;
· да се ради о ученицима са примерним владањем, који до тада нису имали сличне инциденте током школовања, и о ученици која има просечну оцену 5,00 и примерно владање, која је више пута презентовала Школу и такмичила се;

· да је Школа одмах реаговала, а ученици одмах кориговали своје понашање увиђајући тежину учињеног. 

Просветна инспекторка је, имајући у виду претходно наведено, као и на основу разговора са лицима присутним током инспекцијског надзора, који непосредно познају све ученике (оне који су извршили повреду забране и ученика чији је интегритет личности био угрожен) проценила да је ризик да ученици понове сличну повреду забране минималан (до завршетка њиховог школовања није било пријава просветној инспекцији на понашање тих ученика). 

Посао просветне инспекције није да прихвата или не прихвата поступање Школе чији рад контролише, већ да утврди да ли је или не Школа предузела све мере и радње у складу са прописима који их обавезују. У овом случају просветна инспекторка није била овлашћена да „прихвати“ неправилно поступање Школе и да констатује да је неправилно поступање резултат „протока времена од учињене теже повреде до вршења инспекцијског надзора“, јер проток времена не умањује чињеницу да је недостатак постојао, као што ни одличан успех и до тада примерено владање извршилаца насиља које је утврдио Тим, не мења чињеницу да су извршили повреду забране прописане законом тако што су „злостављали ученика“ и да су за то одговорни. 

Неспорна је чињеница да је Тим за заштиту од насиља „констатовао да се догодио други степен електронског насиља, да је присутно и емотивно насиље у смислу подсмехивања и ругања, такође присутно је и физичко насиље које се десило у школи“ па је инспекција, имајући ову процену Тима у виду, била дужна да цени поступање надлежних у Школи који су за повреду забране „због злостављања ученика“ изрекли васпитну меру, која није предвиђена Законом. Просветна инспекција је била дужна да заузме став према чињеници да је Школа, уместо због повреде забране из члана 45. Закона о основама система образовања и васпитања и у складу са другим нивоом насиља који је утврдио Тим, изрекла васпитне мере за лакшу повреду обавезе ученика. Тиме је Школа поступала супротно оцени сопственог Тима и законом прописаној обавези да се у случају насиља мора водити васпитно-дисциплински поступак за утврђивање одговорности ученика за кршење забране предвиђене законом. Супротно законским обавезама и сврхом постојања и рада инспекцијских служби, просветна инспекција није испитивала ни ценила правилност и законитост наведеног поступања Школе, већ је неправилно и незаконито поступање Школе „прихватила“. 
Републичке просветне инспекторке констатују у записнику о непосредном надзору над радом пропуст просветне инспекторке
. Имајући у виду чињеницу да су ученици учесници у наведеном насиљу завршили основно образовање и васпитање, републичка просветна инспекција наложила је просветној инспекторки да изврши ванредни инспекцијски надзор у Школи са предметом надзора: 

· превентивне мере и активности у остваривању образовно-васпитног рада у установи планиране развојним планом и годишњим планом рада за наредну школску годину;

· програм заштите установе од насиља, злостављања и занемаривања (превентивне и интервентне активности);
· понашање у установи и односи ученика, запослених и родитеља;

· мере, начин и поступак заштите и безбедности ученика за време боравка у установи и свих активности које организује установа;
· годишњи извештај о раду установе – извештај о остваривању програма заштите за претходне две школске године;

· рад директора установе – предузимање мера у случајевима повреде забране предвиђених законом;

· вођење евиденције, дневник образовно-васпитног рада за школску годину.

Просветној инспекторки је од стране републичких просветних инспекторки указано и да убудуће поступа по свим наводима у представкама, а који су у надлежности просветног инспектора, да приликом утврђивања чињеница изврши увид у сву релевантну документацију  и евиденцију коју води установа са јасним навођењем доказа о постојању исте у погледу спровођења закона, других прописа у области образовања и васпитања и општих аката, да утврди незаконитости у поступању установе и да налаже мере у складу са овлашћењима просветног инспектора предвиђеним законом.
Просветна инспекторка је, поступајући по налогу извршила ванредни инспекцијски надзор
 и утврдила неправилности у вођењу евиденција и дала налоге мера за отклањање истих. У контролном инспекцијском надзору
 је утврђено да је директор Школе поступио по датим налозима, споровео дисциплинске пропусте и утврдио одговорност одређених запослених због неправилности у вођењу евиденција. 
Овим инспекцијским надзорима није отклоњен пропуст у раду просветне инспекције у делу који се односи на контролу рада установе образовања и васпитања у случају насиља у школи.
Заштитник грађана затражио је крајем 2018. године додатну информацију о евентуалним новим поступањима просветне инспекције у овом случају, ради утврђивања да ли је евентуалним додатним поступањем просветних инспектора дошло до отклањања начињених пропуста у раду. Из изјашњења Секретаријата
 Заштитник грађана утврдио је да није било додатних поступања просветне инспекције у овом случају, те да пропусти које је просветна инспекција начинила нису отклоњени.

ње симулирао сексуални односискајући је преко 

Т***
Приликом утврђивања пропуста, Заштитник грађана руководио се одредбама Закона о основама система образовања и васпитања
, Закона о основном образовању и васпитању
,  Правилника о протоколу поступања у установи у одговору на насиље, злостављање и занемаривање
 и Општег протокола за заштиту деце од злостављања и занемаривања
 и Правилника о додатној образовној, здравственој и социјалној подршци детету и ученику
.
***
Заштитник грађана је 2013. и 2015. године утврдио вишеструке исте, истоврсне или сличне пропусте у раду Секретаријата за образовање и дечју заштиту Градске управе града Београда у вршењу инспекцијског надзора, па је органу упутио већи број препорука
. Заштитник грађана констатује да чињеница да се идентични пропусти у ради просветне инспекције у Београду понављају и након што су органу упућене препоруке, указује да су изостале системске мере којима се рад просветних инспектора унапредио, са циљем да се у целости оствари сврха инспекцијског надзора. 
Oрган који има надзорна овлашћења има и дужност да та овлашћења спроводи правилно, ефикасно и у границама овлашћења, а са посебном пажњом и нарочитом хитношћу када постоји сазнање о могућој повреди права детета. Правилно вршење надзорне функције подразумева коришћење овлашћења која су прописима предвиђена, сразмерна утврђеном пропусту, сврсисходна и извршива и која обезбеђују отклањање пропуста у највећој мери и спречавање њиховог понављања у будућности. Предлагање и указивање контролисаној установи, као ни прихватање поступања Школе, није законом прописано овлашћење просветног инспектора. У инспекцијским надзорима, када утврди пропуст, просветна инспекција може предузимати само оне мере које су за такве случајеве и предвиђене. 

Заштитник грађана сматра да је неопходно системско деловање на нивоу Секретаријата, како би се уједначило поступање просветних инспектора и обезбедило целовито, функционално, ефикасно и сврсисходно спровођење инспекцијског надзора.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке Секретаријату за образовање и дечју заштиту Градске управе града Београда, у циљу отклањања утврђених пропуста у највећој могућој мери, унапређења рада органа управе и спречавања сличних пропуста у будућности. 

	
	ГЕНЕРАЛНИ СЕКРЕТАР

	
	Оља Јовичић


	Доставити:

· копију Министарству просвете, науке и технолошког развоја 
· копију подносиоцима притужбе

� VII-06 Број: 614-..../2016 од 01. 09. 2016. године


� VII-6 Број: 614-..../2/2016 од 26. 06. 2017. године 


� Број: 614-02-..../2016-12 од 30. 06. 2017. године


� VII-6 Број: 614-..../1/2016 од 27. 09. 2017. године


� VII-6 Број: 614-..../2/2016 од 16. 01. 2018. године


� акт Секретаријата број 614-../2019 од 31. 01. 2019. године


� „Сл. гласник РС“ бр. 72/09, 52/11, 55/13, 35/15 и 68/15


� „Сл. гласник РС“, бр. 55/2013 


� „Сл. гласник РС“, бр. 30/2010


� усвојила Влада Републике Србије 2005. године


� „Сл. гласник РС“, бр. 63/10


� акт Заштитника грађана бр. 14-.../13 од 11. 09. 2013. године и бр. 5-2-1505/2014 од 30. 12. 2015. године 

